KIRJALLINEN KYSYMYS P-3414/02 esittäjä(t): Torben Lund (PSE) komissiolle. EU:n lainsäädännön noudattaminen Puolan EU-rahoituskohteissa.



Virallinen lehti nro 155 E , 03/07/2003 s. 0150 - 0151



KIRJALLINEN KYSYMYS P-3414/02 esittäjä(t): Torben Lund (PSE) komissiolle (25. marraskuuta 2002) Aihe: EU:n lainsäädännön noudattaminen Puolan EU-rahoituskohteissa Komissio on ilmoittanut, että sen kannan mukaan Puola on velvollinen kaikissa liikenteen infrastruktuurihankkeissaan noudattamaan EU:n ympäristölainsäädäntöä, elinympäristödirektiivi ja lintudirektiivi mukaan lukien, ja varmistamaan, että asiamukainen ympäristövaikutusten arviointi laaditaan direktiivin 97/11/EY(1) vaatimusten mukaisesti. Mihin toimiin komissio on ryhtynyt varmistaakseen, että Via Baltican rakentamisessa noudatetaan täydellisesti EU:n ympäristödirektiivejä, ja että asianmukainen ympäristövaikutusten arviointi laaditaan (direktiivin 97/11/EY vaatimusten mukaisesti)? Antaako Euroopan komissio taloudellista tukea Via Baltican liikennekäytävän rakentamiseen Puolassa ja onko Puola ottanut siihen komission mainitun taloudellisen tuen saamiseksi? (1) EYVL L 73, 14.3.1997, s. 5. Margot Wallströmin komission puolesta antama vastaus (7. tammikuuta 2003) Via Baltican kaltaisten liikennehankkeiden vaikutusten minimoimiseksi komissio kehottaa ehdokasmaita noudattamaan yhteisön ympäristölainsäädäntöä, muun muassa tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettua neuvoston direktiiviä 97/11/EY (direktiivi ympäristövaikutusten arvioinnista, YVA-direktiivi) sekä lintudirektiiviä(1) ja elinympäristödirektiiviä(2) jo ennen niiden liittymistä yhteisöön. Komissio kehottaa säännöllisesti ehdokasmaita soveltamaan ja panemaan täytäntöön yhteisön säännöstöä liittymistä edeltävällä jaksolla erityisesti Natura 2000 -verkon mahdollisten kohdealueiden osalta. Verkostoa laajennetaan uusiin jäsenvaltioihin liittymisen jälkeen. Ympäristövaikutusten arvioinnista annetun direktiivin mukaan moottoriliikennetien(3) rakentaminen kuuluu I liitteen 7 kohdan b alakohdan soveltamisalaan. Tässä tapauksessa sovelletaan 4 artiklan 1 kohtaa, jonka mukaan I liitteessä luetellut hankkeet arvioidaan 510 artiklan mukaisilla menettelyillä. Ympäristövaikutusten arviointi on siten pakollinen. Luontotyyppidirektiivin 6 artiklan mukaan investoinnit, joilla on todennäköisesti merkittävä vaikutus Natura 2000 -kohteeseen, on arvioitava asianmukaisesti niiden vaikutusten kannalta. Jos hankkeella on kielteisiä vaikutuksia, investointi voidaan sallia vain vaihtoehtoisten ratkaisujen puutteessa ja erittäin tärkeästä yleisen edun kannalta pakottavasta syystä. Komissio vakuuttaa kysyjälle, että silloin kun käytetään liittymistä valmistelevaa tukea, tällaisilta suurilta infrastruktuurikehityshankkeilta vaaditaan unionin ympäristölainsäädännön edellyttämää tasoa, ennen kuin ehdokasmaille myönnetään komission rahoitusta. Tähän sisältyy ympäristövaikutusten arvioinnista annetun direktiivin 97/11/EY noudattaminen sen varmistamiseksi, että tällaisten suurten hankkeiden ympäristövaikutukset otetaan huomioon. Lisäksi ehdokasmaan täytyy myös tutkia, vaikuttaako hanke ympäristöltään herkkiin alueisiin, jotka voivat tulevaisuudessa kuulua luontotyyppi- tai lintudirektiivin mukaisiin suojelualueisiin. Kesäkuussa 2002 saatiin ISPA-hakemus Radzymin ja Wyszkowin välisen lisäväylän ja Wyszkowin ohitustien rakentamiseksi Via Baltican yhteydessä. Komissio ei toistaiseksi ole tehnyt rahoituspäätöstä hankkeesta. Odotamme Puolan viranomaisilta lisätietoja ehdotuksen potentiaalisista vaikutuksista mahdollisiin tuleviin Natura 2000 -alueisiin. (1) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979). (2) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992). (3) Moottoriliikennetiellä tarkoitetaan tietä, joka on 15. marraskuuta 1975 tehdyssä Euroopan sopimuksessa liikenteen kansainvälisistä pääväylistä käytetyn määritelmän mukainen.